Rustriningsih

Rustriningsih otabâ sè lebbi èkennal kalabân asma Mbak Rustri (lahèr 3 Juli 1967) èngghi panèka politikus sè onèng ajabat minangka Bâkkèl Gubernur Jhâbâ Tengnga ngampèngè Gubernur Bibit Waluyo molaè 23 Agustus 2008 kantos 23 Agustus 2013. Sabellunna, salèrana ajabat minangka Bupati Kebumen salama duwâ' pèriode molaè 23 Maret 2000 kantos pangonduran dhirina è 1 Agustus 2008. Salama amèmpin Kebumen, salèrana èkennal amarghâ kaberhasilanèpon noronaghi tèngkat kamèskènan, naè'aghi angka harapan odi', naè'aghi angka rata-rata abidha sakola, kantos naè'aghi pandapadhân asli daèrah (PAD) kalabân cè' ceppetta. Capaian gâpanèka sossa èraè dhalem bâkto kapamèmpinan sèttong kapala daèrah saos.

 Riwayât pandidighân 
Dhalem riwayât pandidighânna, Rustri mamarè pandidighân sarjana è jurusan Administrasi Negara, sè bâjâ gâpanèka bâgiyân dâri Fakultas Hukum (Samangkèn Fakultas Èlmo Sosial bân Politik) Universitas Jenderal Soedirman, Purwokerto è taon 1991, saterrossa anerrossaghi pascasarjana è Universitas Gadjah Mada, Yogyakarta. Dhalem riwayât organisasina, salèrana onèng ajabat Katowa DPC Partai Demokrasi Indonesia Kabupatèn Kebumen (1996–1999) bân Katowa DPC Partai Demokrasi Indonesia Perjuangan Kabupatèn Kebumen (1999–2004). È lembaga indepènden, salèrana èkaparcajâ minangka Katowa Komisi Pemilihan Umum Daerah Kabupatèn Kebumen.

 Prestasi 
Rustriningsih aropa'aghi sala sèttong kapala daèrah sè kennèng prestasi. È awwâl Reformasi, salèrana segghut èdhâddhiyaghi role model kaghâbây para kapala daèrah è Indonèsia. Malah, kapamèmpinanèpon è Kebumen èakowe sacara dhunnya, kadhi panghargâ'ân Outstanding Woman in Local Government Certificate of Recognation (2001) dâri badan ekonomi Asia-Pasifik sarta adhâddhi finalis Stockholm Challenge’s Award (2006). Prestasi panèka èokèr polè nalèka adhâddhi Bâkkèl Gubernur Jhâbâ Tengnga, è ka'dimma salèrana adhâddhi tokoh otama sè palèng aparbo è bâgiyân budhi pabhèghân sistem birokrasi è lingkungan Pamrènta Provinsi Jhâbâ Tengnga sè cè' ceppetta, kantos sossa ètandhingi sarèng pandahulu otabâ panerrossa.

Akaèt sarèng pamèlèyanna minangka Bupati Kebumen, Rustri ècalonaghi sarèng Partai Demokrasi Indonesia Perjuangan è taon 2000. Nangèng, bâḍâ pihak sè maksa salèrana kaghâbây mondhur dâri pancalonan kalabân alèsan amarghâ Rustri èngghi panèka sorang babine'. Sanajjân sakadhi gâpanèka, salèrana tetep èpèlè minangka Bupati Kebumen è tangghâl 15 Maret 2000 sarèng DPRD Kabupatèn Kebumen dhalem Sidang Paripurna Khusus. Salèrana asareng Nashiruddin Al Mansyur berhasèl amennangaghi pamèlèyan kalabân ollè 22 sowara bân ngalahhaghi Rahardjo Mocharor–Farid Subagyo sè ollè 20 sowara dâri 43 angghuta DPRD sè hadir. Adhasarraghi hasèl kasebbhut, Rustri bân Nashiruddin èlantik è tangghâl 23 Maret 2000.

 Sombher